**Broj: 711-I-1457-P-261/18-03-16**

Zagreb, 12. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Andreja Abramovića, suca Ustavnog suda Republike Hrvatske,** na 24. sjednici održanoj 12. listopada 2018. g. donosi sljedeću

**ODLUKU**

**Postupak za odlučivanje o sukobu interesa protiv dužnosnika Andreja Abramovića, suca Ustavnog suda Republike Hrvatske, neće se pokrenuti s obzirom da se navodi iz prijave odnose na razdoblje prije stupanja na dužnost suca Ustavnog suda Republike Hrvatske.**

Obrazloženje

Povjerenstvo je 13. kolovoza 2018. g. zaprimilo neanonimnu prijavu mogućeg sukoba interesa podnesenu protiv dužnosnika Andreja Abramovića, suca Ustavnog suda Republike Hrvatske, koja je zaprimljena u knjizi ulazne pošte Povjerenstva pod brojem: 711-U-2446-P-261/18-01-1, povodom koje se vodi predmet broj P-261/18.

U prijavi se u bitnom ukazuje na postupanje dužnosnika Andreja Abramovića u pravnoj stvari pred Općinskim sudom u Zagrebu, u predmetu P-3662/95. koji je pokrenut po privatnoj tužbi i koji je dužnosniku bio dodijeljen u rad za vrijeme dok je na navedenom sudu obavljao funkciju suca.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su predsjednik, zamjenik predsjednika i suci Ustavnog suda Republike Hrvatske dužnosnici u smislu odredbi ZSSI-a, stoga je Andrej Abramović na temelju obnašanja dužnosti suca Ustavnog suda Republike Hrvatske obvezan postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Andrej Abramović obnaša dužnost suca Ustavnog suda Republike Hrvatske od 7. lipnja 2016. g.

Uvidom u izvješće o imovinskom stanju dužnosnika, kojeg je dužnosnik Andrej Abramović podnio Povjerenstvu povodom promjena 14. lipnja 2018. g., imenovani je naveo kako spomenutu dužnost obnaša profesionalno od 7. lipnja 2016. g., dok je prije stupanja na dužnost obavljao funkciju predsjednika suda Upravnog suda u Zagrebu. U spomenutom pravosudnom tijelu dužnosnik je naveo da je u radnom odnosu od 01. srpnja 2012. g.

Povjerenstvo ističe kako dužnosnik Andrej Abramović u razdoblju koje se navodi u prijavi nije obnašao javnu dužnost na temelju koje bi bio obveznik ZSSI-a.

Kako iz prikupljenih podataka Povjerenstvo nije steklo saznanja iz kojih bi proizlazilo da je u postupanju dužnosnika Andreja Abramovića za vrijeme obnašanja javne dužnosti došlo do moguće povrede odredbi ZSSI-a ili nepoštivanja načela ZSSI-a, donesena je odluka kao što je navedeno u izreci ovog akta.

S obzirom da se navodi iz prijave odnose na razdoblje kada je dužnosnik obnašao dužnost suca prijava će se dostaviti na znanje Državnom sudbenom vijeću.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Abramović, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana